Jayde se vermeende skieter sterfMoordbeskuldigde Christopher Panayiotou tydens ‘n vorige verskyning in die Port Elizabeth-hooggeregshof saam met sy twee medebeskuldigdes, Sizwezakhe Vumazonke (middel) en Sinethemba Nenembe (26 Julie 2016) Foto: Raahil Sain/ANA Die verdagte wat daarvan beskuldig word dat hy die skoot afgetrek het in die moord op die Oos-Kaapse onderwyseres, Jade Panayiotou, is Woensdag in die hospitaal dood. Maroela Media het vroeër berig Sizwezakhe Vumazonke, een van die vier verdagtes wat tereg staan vir die moord op Panayiotou, is in ŉ koma nadat hy verlede maand in die hospitaal opgeneem is. Volgens gerugte vroeër vandeesweek is Vumazonke dalk onder polisiebewaking vergiftig by die Livingstone-hospitaal. Michelle Blignaut, Vumazonke se prokureur, het gesê sy het al Vumazonke se familie van sy dood in kennis gestel. Christopher Panayiotou, Jayde se man, word daarvan beskuldig dat hy die meesterbrein is agter die ontvoering en moord op sy vrou in April verlede jaar, omdat sy glo ŉ “finansiële las” was. Die staat voer aan hy het Luthando Siyoni, ŉ uitsmyter by sy Infinity-nagklub, betaal om Vumazonke as sluipmoordenaar te huur. Volgens die staat moes hy Jayde ontvoer en vermoor. Siyoni het intussen ŉ art. 204-getuie geword, wat beteken hy is kwytgeskeld van vervolging indien die hof tevrede is dat hy eerlik getuig het. In die polisie-ondersoek na die beskuldigdes se selfoongebruik, is vasgestel ŉ vyfde beskuldigde, Zolani Sibeko, saam met Sinethemba, Nenembe en Vumazonke by Jayde se Stellen Glenn-kompleks in Kabegapark was vyf dae voor die moord. Voorverhoorverrigtinge sal na verwagting op 15 September hervat word. Lees alle vorige berigte van Christopher Panayiotou hier.